Danmark Læser hedder kampagnen der skal få danskerne til at læse mere. Kampagnen blev skudt i gang i hele landet torsdag. Kulturminister Marianne Jelved var torsdag forbi Aalborg, for at dele bøger ud til folk på gaden. I Aalborg samarbejder Aalborg Bibliotekerne og Nordjyllands Trafikselskab om at sætte fokus på gode læsestunder. Hos Nordjyllands Trafikselskab har man tre læseambassadører - Aalborgs borgmester og formand for NT's bestyrelse, Thomas Kastrup-Larsen, og chaufførerne Evald Bildsøe og Allan Refer. Torsdag deler Evald Bildsøe og Allan Refer hver 25 bøger ud til bekendte og buspassagerer, imens Thomas Kastrup-Larsen deler bøger ud på Træningshøjskolen. En undersøgelse viser at 40 procent af den danske befolkning enten aldrig læser eller læser meget sjældent. Kulturministeren har sat 20 millioner kroner af til initiativet de næste fire år. Der bliver delt 100.000 bøger ud i hele landet af 4000 frivillige. I Aalborg Kommune er der mere end 130 boguddelere, som hver deler 25 bøger ud. Bøgerne kan derudover hentes gratis på Danmarklæser.dk, hvor de også findes som lydbøger. Startdagen for kampagnen er ikke er tilfældighed, da det torsdag er William Shakespeares fødselsdag og dødsdag. I aften kommer læseambassadør Evald Bildsøe i studiet, så se med klokken 19.30. I videoen over kan du høre, hvad borgmester Thomas Kastrup-Larsen og kulturminister Marianne Jelved selv kan lide at læse.

Opsummering:
Kampagnen Danmark Læser blev torsdag skudt i gang i hele landet. I den forbindelse gæstede kulturminister Marianne Jelved Aalborg, hvor hun delte bøger ud til forbipasserende på gaden.